«Жер аманаты» комиссиясының араласуымен 3 миллион гектардан астам жер мемлекет меншігіне қайтарылды
"«Жер аманаты» комиссиясының араласуымен 3 миллион гектардан астам жер мемлекет меншігіне қайтарылды" | "https://abai.kz/post/161453"
TITLE: «Жер аманаты» комиссиясының араласуымен 3 миллион гектардан астам жер мемлекет меншігіне қайтарылды
URL: https://abai.kz/post/161453
META: "«Жер аманаты» комиссиясының араласуымен 3 миллион гектардан астам жер мемлекет меншігіне қайтарылды" | "https://abai.kz/post/161453"
DATE: 02.12.2022
AUTHOR(s): Abai.kz
TOTAL WORDS: 250
TEXT: Бүгін «AMANAT» партиясының Орталық аппаратында «Жер аманаты» комиссиясының кеңейтілген отырысы өтті. Оның барысында атқарылған жұмыстың аралық қорытындысы шығарылып, алдағы міндеттер айқындалды. Іс-шараға Мәжілістегі «AMANAT» партиясы фракциясының депутаттары, Бас прокуратураның, Ауыл шаруашылығы министрлігінің басшылығы, қоғам қайраткерлері, партияның өңірлік филиалдарының атқарушы хатшылары және тағы басқалар қатысты. Отырысты ашқан партия Төрағасы Ерлан Қошанов жайылымдық жер мәселесі Мемлекет басшысы Қасым-Жомарт Тоқаевтың жеке бақылауында екенін атап өтті. «Былтыр Президент игерілмей жатқан жерлерді мемлекетке қайтарып алу туралы Үкімет пен Бас прокуратураға арнайы тапсырма берген болатын. Бұл жұмысқа «AMANAT» партиясының жанынан құрылған осы біздің «Жер аманаты» комиссиясы да белсенді ат салысып келеді. Мәселен, бүгінде еліміз бойынша 5 миллион гектар жер мемлекет меншігіне қайтарылса, оның нақты 3 миллион гектары «Жер аманаты» комиссиясының тікелей араласуымен іске асты», - деді Ерлан Қошанов. Ол аз уақыт ішінде комиссияның «жедел желісіне» тұрғындардан 2,5 мыңнан астам өтініш келіп түскенін атап өтті. Оның барлығы жергілікті әкімдіктермен және бейінді министрлікпен бірлесіп мұқият қаралды. Сондай-ақ, партия Төрағасы алдағы уақытта атқарылатын жұмыстардың негізгі міндеттерін атап өтті. Мәселен, өңірлік комиссиялар мемлекетке қайтарылған ауыл шаруашылығы жерлерінің халық арасында әділ бөлінуіне қатаң бақылау жасауы қажет. Сондай-ақ, жерді заңсыз бөлген лауазымды тұлғаларды жауапкершілікке тарту және болашақта осындай фактілерге жол бермеу үшін тиісті шаралар қабылдау керек. «Жер аманаты» комиссиясының мүшелері әрбір ауылдық елді мекендегі жайылым тапшылығы мен мемлекет меншігіне қайтарылған жер учаскелерінің тізбесін көрсететін интерактивті карта әзірлеуді ұсынды. Сондай-ақ, отырыс барысында Ауыл шаруашылығы министрі Ербол Қарашөкеев, Бас прокурордың орынбасары Әсет Шындалиев, заңгер Бақытжан Базарбек, қоғам қайраткерлері Мұрат Әбенов, Ғалым Байтоқ, журналист Мақсат Толықбай, партия филиалдарының атқарушы хатшылары және тағы басқалар сөз сөйледі.
